དེ་ཡང་ཟབ་སྦྱོང་གི་སློབ་ཚན་གོ་རིམ་རེའུ་མིག་ནང་གསལ་ལྟར་བོད་ཨིན་གཉིས་གལ་ཆེན་པོ་བརྩིས་བའི་ཐོག་ནས་དུས་ཚོད་མང་ཙམ་བཞག་ཡོད།འཛམ་གླིང་རྒྱལ་ཁབ་ཚང་མར་ཁྲིམས་ཡོད་པ་ལྟར་ང་ཚོའི་ཁྲིམས་དེ་མི་འདྲ་བར་བཅའ་ཁྲིམས་ཡོད།བཅའ་ཁྲིམས་ཞེས་པ་ནི་བཙན་བྱོལ་བོད་མི་རྣམས་ནས་ཉམས་ལེན་བྱེད་དགོས་རྒྱུའི་ཁྲིམས་ཞིག་ཡིན།བཅའ་ཁྲིམས་ཚང་མ་རྟོགས་མི་ཐུབ་ཀྱང་སྙིང་བསྡུས་ཤིག་ངེས་པར་རྟོགས་ཐུབ་དགོས་པ་གལ་ཆེན་པོ་ཆགས་ཀྱི་ཡོད།དེ་བཞིན་བཙན་བྱོལ་བོད་མིའི་སྒྲིག་འཛུགས་ཀྱི་ལངས་ཕྱོགས་གཉིས་སྨན་དབུ་མའི་ལམ་གྱི་སྲིད་བྱུས་སྐོར་གོ་རྟོགས་དགོས་རྒྱུ་དང་།ལས་བྱེད་བླང་དོར་སྒྲིག་གཞི་མཁྱེན་དགོས་རྒྱུ་ཧ་ཅང་གལ་ཆེན་པོ་ཡིན།ཟབ་སྦྱོང་ཚར་བའི་རྗེས་ལས་འགན་བཀོད་སྒྲིག་ནི་འཛིན་སྐྱོང་བཀའ་ཤག་གི་སྟངས་འཛིན་འོག་བཀོད་སྒྲིག་གནང་གི་ཡོད།ཐེངས་འདིའི་ཟབ་སྦྱོང་ནི་བོད་མིའི་སྒྲིག་འཛུགས་ཀྱི་ལས་བྱེད་ཁོངས་སུ་ཚུགས་པ་རྣམས་ལ་ཟབ་སྦྱོང་གནང་གི་ཡོད།དེ་མིན་བོད་མིའི་སྒྲིག་འཛུགས་ཀྱི་ལས་བྱེད་དམིགས་སྒོར་ཟབ་སྦྱོང་ཞིག་སཱ་ར་མཐོ་སློབ་ཏུ་སྤྲོད་ཀྱི་ཡོད།དེ་གཉིས་དབར་ཁྱད་པར་ཆེན་པོ་ཡོད།སཱ་རར་ཟབ་སྦྱོང་དེ་ཉིད་ལས་བྱེད་དགོས་དམིགས་ཀྱི་ཟབ་སྦྱོང་ཡིན་ལ་བོད་མིའི་སྒྲིག་འཛུགས་ཀྱི་ལས་བྱེད་གསར་འདེམས་ཀྱི་ཟབ་སྦྱོང་མིན།བོད་མིའི་སྒྲིག་འཛུགས་ལ་བཞུགས་པའི་རིང་ལ་ཧུར་ཐག་འབད་ཐག་གནང་དགོས་རྒྱུ་ཧ་ཅང་གལ་ཆེན་པོ་རེད།ཅེས་སོགས་ཀྱི་གསུང་བཤད་གནང་།